Lolland-Falsters Stifts-Tidende, 1840-06-02
Ved Pastor Asp udbragtes en Toast for Hs. Majestæt Kongen saalydende: "Mine Herrer, Allerede 9 Aar ere henvundne, siden Frederik den Sjette anordnede de raadgivende Provindsialstænders Jndførelse i sit Rige. Hans Hensigt med denne betydningsfulde og for Folket i det mindste dengang uventede Foranstaltning var, efter hans egne Kongelige Ord, deels at forskaffe sig selv den tilforladeligste Kundskab om Alt, hvad der kan fremme Folkets Tarv, deels at knytte de Baand fastere, som forene Folket med Kongehuset, deels endeligen at oplive Almeenaanden, den i hine Dage indslumrede, ligesom hendende, Almeenaand. Omendskjøndt jeg ingenlunde ganske kan deele de af mine Medborgeres politiske Anskuelser, som, tilfredse med det Bestaaende, ville i Stænderinstitutionen see Opfyldelsen af alle det danske Folks Forhaabninger, Maalet for alle dets Ønsker, og Tilfredsstillelsen af alle Landets de meest trængende Nødvendigheder, saa tilstaaer og indrømmer jeg dog gjerne, at den var en kostelig og indholdsrig Gave, som fortjener enhver eftertænkende Undersaats varmeste Tak, en Gave, som retteligt vurderet og rigtigt benyttet kan fremvirke særdeles megen Gavn baade for Konge og Folk. Den ædle Giver forundtes det ikke selv at see de fulde og modne Frugter, udvikle sig af denne hans Plantning. Han maatte overlade sin spæde Pode til sin Kongelige Thronfølger, at den af ham kan blive fredet og opelsket, saa at den engang kan blive til et stort, et mægtigt og skyggefuldt Træe, hvorunder Danmarks Sønner i Tryghed som med Glæde kunne bygge og boe. Frederik den Sjettes Folk og Rige gik i Arv til en Fyrste, hvis ophøiede personlige Egenskaber ere os den sikkreste Borgen for en heldig Udvikling af alle Danmarks indre og ydre Statsforhold. Ligesom vi derfor idag med Taknemmelighed mindes Stænderinstitutionens ædle og frivillige Giver, Frederik den Sjette, saaledes kunne vi, det er min inderste Overbeviisning, ogsaa med Grund overlade os til de gladeste Forhaabninger om en hurtig og kraftfuld Gjennemførelse af alle de Reformer, alle de Grundforbedringer og Forandringer, som Folkets udkaarne Mænd maatte finde tilraadelige, under Veiledning og Styrelse af en Fyrste, hvis vidtberømte folkelige Daad allerede for Decennier siden igjenkaldeligen er hjemfalden til Verdenskrøniken, hvis modnede Erfaring og mangesidige Uddannelse gjør ham saa særdeles skikket til at føre Scepteret i det 19de Aarhundrede, og hvis ædle Hjerte og religiøse Sind er os et sikkert Pant paa, at han i Alvor bestræber sig for at befordre sit Folks sande Vel, og at han dog i Gjerningen er betænkt paa at komme sine Undersaatters almindelige, høit og tydeligen udtalte, fra Landets ene til dets anden Grændse atter den Dag i Dag tusindfold gjenlydende, billige Ønsker med Kongelig Velvillie og aabent Sind imøde. I den tillidsfulde Fortrøstning, at de her udtalte Forhaabninger ingensinde ville skuffes, har jeg herved den Ære, mine Herrer, at udbringe en Togst for de Danskes Konge, Hans Majestæt Kong Christian den Ottende." Længe leve H. M. Kong Christian den Ottende! Af Gartner Michaelsen en Togst for de Stænderdeputerede og deres heldige Virken i Fremtiden. Med følgende Ord indledede Forvalter F. Møller en Skaal for Danmarks Finantsvæsen. M. H. Det er en Sandhed, at en Stats Velvære fornemmelig beroer paa et fast og velordnet Finantsvæsen. At vort Fædreneland i en Række af Aar har sukket under en trykkende Statsgjælds Byrde, det vide vi, og det er derfor et, i Folket længe næret og ofte frimodigen fremsat Ønske: at Finantsvæsenet ret snart maatte underkastes en gjennemgribende Reform og ordnes saaledes, at Nationen med bedre Fortrøstning kunde see Fremtiden imøde. Til at opnaae dette herlige Maal har Kongen allerede truffet flere Foranstaltninger, og vi ville og kunne derfor haabe paa en bedre Finants=Fremtid. - Jeg tillader mig da at udbringe en Skaal for Danmarks Finantsvæsens vedvarende Forbedring. Ligeledes udbragte Cand. med. & chir. Voltelen en Skaal for Trykkefriheden med følgende Jndledning: "M. H. Med et Folks stigende Jnteresse for Statens Anliggender opstaaer samtidig Lysten hos det til at udtale sig om disse. Jo mere gjennem denne Jnteresse Erkjendelsen udvikles om det Baand, der skal forene Regjeringen og Folket, desmere føler dette sidste ogsaa Trang til offentlig med Mund og Pen uforbeholdent at yttre sin Mening om enhver Foranstaltning, sigtende til Rigets Tarv, føler, at det har Evne til at bedømme disses Rigtighed. Om denne Trang vidner hos os den Jver, hvormed saa mange af Danmarks fra Aandens og Hjertets Side meest udmærkede Mænd arbeide for Trykkefriheden i Stændernes og Trykkefrihedsselskabets Forsamlinger; om denne Trang vidner den Gunst, som den liberale Presse og dens Forfægtere nyde hos Folket. En Skaal da for Trykkefrihed, en Skaal for hver dens frimodige og oplyste Talsmand!" Dernæst indledede Apotheker F. Bagge en Toast for Nationalaandens Udvikling saaledes: Den 28de Mai 1831, der som alt er omtalt har gjort Epoke i vor Historie, har ogsaa været det Frøkorn, hvoraf en ny, en friere Folkeaand, en Nationalaand er fremspiret, og vi ville haabe, at denne Frugt engang ikke vil være blandt de ringeste, som den kan fremvise. Vel har ogsaa denne havt Angreb at forsvare sig imod, men eengang fremkaldt kan den ikke meere tabe sin Tilværelse ved nogen physisk Undertrykkelse, thi ved den aandelige Magt, som den udøver, vil den bestandig udvikle sig til større og kraftigere Selvbevidsthed og Styrke. Men paa os selv beroer det, om denne Udvikling vil skee med langsomme Fjed eller gjøre hurtigere Fremskridt; men isærdeleshed beroer det paa den Kraft, utrættelighed og Jver, hvormed den oplyste, retsindige Mand vil virke ved Ord og Exempel for at udbrede denne Aand blandt alle Stænder og alle Klasser, saa at Enhver især kan komme til Erkjendelse om, at han er et Medlem af det store Hele, Borger i den danske Stat. J denne Erkjendelse ligger altsaa Grunden til al national Følelse, at Jnteresse for alle de Anliggender, som angaae Nationen i Almindelighed, og overhovedet for al folkelig Tænkemaade, og tillader jeg mig derfor, M. H., at udbringe en Skaal for den danske Nationalaands Udbredelse.